b'\n_START_ARTICLE_\nBalduin IV\n_START_SECTION_\nLapsuus\n_START_PARAGRAPH_\nBalduin vietti lapsuutensa is\xc3\xa4ns\xc3\xa4, kuningas Amalrik I:n ja t\xc3\xa4m\xc3\xa4n puolison Marian hovissa Jerusalemissa. Biologiseen \xc3\xa4itiins\xc3\xa4 Agnes de Courtenayyn h\xc3\xa4nell\xc3\xa4 oli vain v\xc3\xa4h\xc3\xa4n kontakteja. Amalrik nimitti Balduinin kotiopettajaksi historioitsija Guillaume de Tyren pojan ollessa kahdeksanvuotias. Guillaume havaitsi Balduinin sairauden oireet, kun h\xc3\xa4n huomasi, ett\xc3\xa4 pojan oikea k\xc3\xa4si oli tunnoton. Balduinilla todettiin olevan lepra.\n_START_SECTION_\nKuninkaana\n_START_PARAGRAPH_\nBalduinin is\xc3\xa4 kuningas Amalrik kuoli hein\xc3\xa4kuussa 1174 punatautiin 38-vuotiaana, ja nuoresta Balduinista tuli kuningas. Nuoren kuninkaan ei odotettu el\xc3\xa4v\xc3\xa4n vanhaksi, ja h\xc3\xa4nen nuoruusvuosinaan h\xc3\xa4nen sijaishallitsijoinaan toimivat ensin Miles de Plancy (k. 1174) ja my\xc3\xb6hemmin Raymond III. Kuninkaan ei odotettu saavan perillist\xc3\xa4, joten kuningassuvun toivo pantiin kuninkaan sisareen Sibyllaan. Sibylla meni naimisiin Guillaume de Montferrat\xe2\x80\x99n kanssa, jonka kanssa h\xc3\xa4n sai vuonna 1177 perillisen, tulevan hallitsijan Balduin V:n. Kuningaskunnan viholliset odottivat fyysisesti sairaan kuninkaan olevan heikko my\xc3\xb6s hallitsijana, ja Saladin hy\xc3\xb6kk\xc3\xa4si h\xc3\xa4nt\xc3\xa4 vastaan vuonna 1177._NEWLINE_Balduin IV osoittautui kuitenkin hyvin tarmokkaaksi ja viisaaksi hallitsijaksi, ja h\xc3\xa4n otti Jerusalemin kuningaskunnan armeijan omaan komentoonsa. H\xc3\xa4n kohtasi Saladinin joukot Montgisardin vuorella 25. marraskuuta 1177 yhdess\xc3\xa4 temppeliherrojen sotajoukon kanssa, ja taitavasti maastoa hyv\xc3\xa4ksi k\xc3\xa4ytt\xc3\xa4en h\xc3\xa4n saavutti armeijallaan t\xc3\xa4ydellisen voiton. Saladin ly\xc3\xb6tiin, ja h\xc3\xa4n suostui rauhaan._NEWLINE_Vuonna 1177 Balduin IV my\xc3\xb6s salli \xc3\xa4itipuolensa, leskikuningatar Marian naida Balian d\xe2\x80\x99Ibelinin. T\xc3\xa4m\xc3\xa4 osoittautui vaaralliseksi liitoksi, sill\xc3\xa4 Maria liittyi nyt vaikutusvaltaiseen Ibelinin sukuun, joka nyt yritti naittaa samana vuonna leskeksi j\xc3\xa4\xc3\xa4neen Sibyllan ja prinsessa Isabellan j\xc3\xa4senilleen._NEWLINE_Kuninkaan \xc3\xa4iti Agnes sivuutti Guillaumen, kun valittiin uutta patriarkkaa, ja valitsi h\xc3\xa4nen sijastaan Herakleios Kesarealaisen, jonka ep\xc3\xa4iltiin olevan Agneksen rakastaja. Agnes halusi my\xc3\xb6s ratkaista Balduinin seuraajan ja j\xc3\xa4rjesti avioliiton kuninkaan sisaren Sibyllan ja Guy de Lusignanin kesken. Useimpien ylimysten mielest\xc3\xa4 Guy ei ollut tarpeeksi kokenut tai korkeas\xc3\xa4\xc3\xa4tyinen. Guy aiheutti n\xc3\xa4in rakoilua kuningaskunnan aatelistossa. Guy v\xc3\xa4\xc3\xa4rink\xc3\xa4ytti tukikohtaansa Kerakin linnassa Egyptin ja Syyrian v\xc3\xa4listen kauppakaravaanien ry\xc3\xb6stelyyn. Saladinin kostettua Agnes nimitytti Guyn valtakunnan sijaishallitsijaksi. Kuningatar\xc3\xa4idin vaikutusvalta valtakunnan asioihin oli t\xc3\xa4ll\xc3\xb6in korkeimmillaan, ja h\xc3\xa4n my\xc3\xb6s j\xc3\xa4rjesti avioliiton kahdeksanvuotiaan prinsessa Isabellan ja liittolaisensa Humphrey IV of Toronin v\xc3\xa4lille, Marian ja Ibelinien vastapainoksi._NEWLINE_Vuonna 1183 Balduin IV oli saanut tarpeekseen sek\xc3\xa4 Guysta ett\xc3\xa4 kreivi Reynald de Chatillonista ja n\xc3\xa4iden politiikasta, jonka Baudouin n\xc3\xa4ki viev\xc3\xa4n kuningaskunnan kohti katastrofia. Guyn ottaessa osaa Humphreyn ja Isabellan h\xc3\xa4ihin Kerakissa Saladin teki yll\xc3\xa4tyshy\xc3\xb6kk\xc3\xa4yksen, ja alkoi piiritt\xc3\xa4\xc3\xa4 Kerakia. Balduin ratsasti Jerusalemin kuningaskunnan joukkojen k\xc3\xa4rjess\xc3\xa4 Kerakiin, ja ajoi Saladinin pois; Guyn kielt\xc3\xa4ydytty\xc3\xa4 liittym\xc3\xa4st\xc3\xa4 joukkoihin Balduin erotti h\xc3\xa4net. H\xc3\xa4v\xc3\xa4isty Guy vet\xc3\xa4ytyi Ascaloniin vieden prinsessa Sibyllan mukanaan. Balduin ja Saladin solmivat rauhan. Kuninkaan \xc3\xa4iti Agnes kuoli vuonna 1184, mink\xc3\xa4 j\xc3\xa4lkeen Balduin hallitsi yksin.\n_START_SECTION_\nViimeiset vuodet\n_START_PARAGRAPH_\nBaudouin vietti viimeiset vuotensa yritt\xc3\xa4en lujittaa valtakuntaansa sek\xc3\xa4 syvent\xc3\xa4\xc3\xa4 rauhaa valtakunnan naapureiden kanssa. H\xc3\xa4n oli uskonnollisesti suvaitsevainen ja hallitsijana viisas. H\xc3\xa4nen terveytens\xc3\xa4 kuitenkin petti lopullisesti vuonna 1185, ja h\xc3\xa4n kuoli samana vuonna.'